**SDMI**

**Slovensko društvo za medicinsko informatiko**

**Katedra za javno zdravje**

### Zaloška 4

## 1000 LJUBLJANA

**PROGRAM DELA SLOVENSKEGA DRUŠTVA ZA MEDICINSKO INFORMATIKO ZA LETO 2025**

Slovensko društvo za medicinsko informatiko ima izredno pomembno vlogo pri prenosu podatkov, informacij in znanja v okviru sistema zdravstvenega varstva v Sloveniji. To vlogo bomo v prihodnje še okrepili, in sicer tako, da bomo krepili aktivnosti na področju povezovanja deležnikov, strokovnjakov in uporabnikov informacijskih rešitev v zdravstvu, ki so pomembni pri razvoju digitalizacije v sistemu zdravstvenega varstva.

SDMI bo krepilo vlogo strokovnega povezovalca ter na ta način pospeševalo razvoj digitalizacije. Ob tem bomo v društvu težili k temu, da bodo rešitve take, da bodo v center delovanja postavile potrebe pacientov.

Strokovno kompetentno in povezovalno vlogo društva omogoča članstvo, ki združuje različne poklicne skupine in delovna področja, kar je odličen potencial za nadaljnji razvoj. Prizadevali si bomo, da bo imelo društvo kar se da velik vpliv pri oblikovanju strokovnih rešitev in odločitev, ki so povezane z uvajanjem digitalizacije v zdravstvo ter na področju skrbi za zdravje pacientov, in sicer na vseh ravneh oziroma delih sistema zdravstvenega varstva: Ministrstvo za zdravje, Nacionalni inštitut za javno zdravje, Zavod za zdravstveno zavarovanje Slovenije, izvajalci zdravstvene dejavnosti in njihova združenja in zbornice, uporabniki zdravstvenih storitev, akademske in raziskovalne organizacije, ostala ministrstva in službe, povezane z zdravjem (Ministrstvo za visoko šolstvo, znanost in inovacije, Ministrstvo za digitalno preobrazbo, Ministrstvo za delo, družino, socialne zadeve in enake možnosti, Ministrstvo za solidarno prihodnost idr.).

**Stalne aktivnosti društva**

* Spodbujanje in omogočanje delovanja sekcij: Sekcija za informatiko v zdravstveni negi, Sekcija Revija IMS in HL7 Slovenija.
* Promocija dela društva v strokovnih in drugih javnostih, kar bomo dosegli z rednim sodelovanjem s strokovnimi prispevki na srečanjih drugih strokovnih javnosti, obveščanjem medijev o aktivnostih, ki potekajo v društvu, o naših prizadevanjih ter ciljih, ki jim sledimo ter s sodobnimi, vsebinsko ustreznimi, zanimivimi in aktualnimi spletnimi stranmi ter objavami v socialnih medijih.
* Prizadevanje za povečanje števila članov društva.

**Delo s članstvom in za člane**

* Zagotavljanje sodobnega načina obveščanja članstva z rednim posredovanjem novic o dogajanjih, strokovnih novostih in rešitvah, posredovanjem obvestil o novostih na spletni strani SDMI in v socialnih medijih.
* Tehnološka in vsebinska posodobitev spletne strani SDMI ter okrepitev vsebin na spletni strani SDMI in na družbenih omrežjih.

**Strokovno delo**

* Strokovna predavanja v okviru Skupščine SDMI.
* Priprava in izvedba strokovnega srečanja z naslovom »Digitalno povezani za kakovostno zdravstveno oskrbo« v novembru 2025 ter priprava zaključkov strokovnega srečanja, s katerimi bomo seznanili deležnike s področja zdravstva in digitalizacije.
* Sekcija za informatiko v zdravstveni negi v sodelovanju z Institutom »Jožef Stefan« 6. oktobra 2025 v Ljubljani organizira konferenco Digitalna preobrazba zdravstvene nege.
* Organiziranje izobraževanja na temo zagotavljanja kibernetske varnosti v jeseni 2025.
* V letu 2025 načrtujemo dogodek za člane HL7 Slovenija in izboljšanje prepoznavnosti standardov HL7 predvsem pri ključnih deležnikih (MZ in povezana ministrstva ter zavodi RS, ZZZS, NIJZ, izvajalci zdravstvene dejavnosti, ponudniki zdravstveno-informacijskih rešitev, …)
* Sodelovanje pri uresničevanju Strategije digitalizacije zdravstva v Sloveniji za obdobje 2022 – 2027 ter spremljanje projektov, ki jih izvaja Ministrstvo zdravje.
* Spremljanje in sodelovanje pri uresničevanju razvoja digitalnih rešitev v zdravstvu.
* Izdaja mednarodne znanstvene in strokovne revije Informatica Medica Slovenica.
* Sodelovanje pri različnih projektih s področja informatike v zdravstvu ter storitev zdravja na daljavo v Sloveniji.
* Sodelovanje v delovnih telesih in skupinah s področja informatike v zdravstvu na nacionalnem nivoju.
* Sodelovanje v mednarodnih projektih v vlogi zainteresiranega partnerja.

**Sekcija za informatiko v zdravstveni negi**

* Izpeljati srečanje SIZN (dodatno srečanje, ker je veliko predavanj).
* Prav tako bomo tudi v letu 2025 kot organizator strokovnega srečanja na Zbornico-Zvezo naslovili vlogo za dodelitev licenčnih točk za strokovno srečanje SIZN.
* Prenovili bomo spletno stran SIZN in člani aktivneje sodelovali pri objavah v Facebook skupini.
* Vključiti predstavnika SIZN v delovni skupini pri Ministrstvu za zdravje.
* Izvedba sklopa izobraževanj na področju informatike v zdravstveni negi za učitelje srednjih šol.

**Področje izobraževanja in promocije**

* Izobraževanje je ena ključnih nalog SDMI. Stopnja izobraženosti zdravstvenih delavcev na področju digitalizacije in možnosti uporabe novih tehnologij močno zaostaja za dejanskimi možnostmi in potrebami. Opozarjali bomo na nujnost stalnega izpopolnjevanja znanja zdravstvenih delavcev.
* Dejavnost SDMI ter prednosti in izzive v povezavi z digitalizacijo v zdravstvu bomo predstavljali na strokovnih srečanjih, ki jih organizirajo posamezni deležniki v zdravstvu ter na ta način promovirali to področje.
* Promocijo bomo izvajali tudi preko spletne strani in socialnih medijev.

**Sodelovanje in povezovanje**

Eno od pomembnih področij aktivnosti je krepitev vloge društva kot povezovalca vseh sodelujočih pri razvoju digitalizacije in informatizacije v zdravstvu: pacientov, zdravstvenih delavcev, vodilnih delavcev v zdravstvu, nacionalnih institucij, akademske in raziskovalne sfere, slovenskih proizvajalcev informacijskih rešitev, ponudnikov informacijske opreme in storitev. Okrepili bomo tudi povezovanje s sorodnimi društvi in skupinami v Sloveniji in v tujini ter povečali prepoznavnost v mednarodnem okolju.

V domačem okolju bomo delovali tako, da bomo:

* uporabljali nove oblike povezovanja; ekosistemi, druga društva s področij informatike, zdravja, upravljanja kakovosti, managementa, poslovanja,
* krepili stike s Slovenskim društvom Informatika, se udeležili konference Dnevi slovenske informatike, ki jo organizira to društvo ter povabili njihovo vodstvo k udeležbi na našem strokovnem srečanju,
* uporabljali novejše oblike dela npr. socialna omrežja, multimedijski pristopi,
* na izobraževalnih dogodkih k sodelovanju povabili študente medicinskih in zdravstvenih fakultet, da v obliki hackathona predstavijo raziskovalne projekte,
* delegirali člane SDMI v nacionalne projektne skupine oziroma tam poiskali sodelavce, ki nam bodo pomagali pri prenosu informacij,
* delegirali predstavnika v Komisijo za informatiko pri Združenju zdravstvenih zavodov Slovenije,
* sodelovali s strokovnimi zbornicami (Zdravniška zbornica Slovenije, Zbornica-Zveza, Lekarniška zbornica) in se
* povezali z izobraževalnimi institucijami za področje zdravstva in zdravja.

V mednarodnem okolju bomo delovali tako, da bomo

* namenili primerno pozornost delovanju v okviru IMIA in EFMI, kot tudi povezovanju s sorodnimi združenji na bi- in multilateralni ravni, predvsem v okviru srednje in JV Evrope,
* sodelovali s HL7 International,
* sodelovali z International Society for Telemedicine and eHealth (ISfTeH),
* vključeni še v druge mednarodne integracije,
* sodelovali pri promociji mednarodnega standarda za storitve zdravja na daljavo.

Tanja Rejc bo tudi letos sodelovala kot predstavnica SDMI v svetu EFMI, ki med 19. in 21. majem 2025 v Glasgow-u organizira 35. konferenco EFMI MIE2025. Tema konference je »Intelligent health systems – From technology to data and knowledge«. EFMI v letošnjem letu organizira tudi STC (Special Topic Conference), ki bo med 20. in 22. oktobrom 2025 v Osnabrück-u v Nemčiji.

**Druženje**

Posebno pozornost bomo namenili spodbujanju druženja in družabnosti v društvu, še posebej ob ključnih dogodkih (strokovno srečanje in skupščina), in sicer kot nadaljevanje delovnih aktivnosti.

V septembru 2025 je načrtovan skupni družabni dogodek s Slovenskim društvom Informatika.

15. 5. 2024

Predsednik SDMI

Tomaž Marčun